ચાલો એક વાત સ્વીકારીએ, આપણે કોઈકને કંટાળાજનક કે ત્રાસદાયક સમજીએ છીએ એનું કારણ છે કે આપણે જે યોગ્ય સમજીએ એવી અપેક્ષા તેમની પાસેથી રાખીએ છીએ અને તેમનું વર્તન કંટાળા કે ત્રાસની આપણી વ્યાખ્યામાં આવે છે. સામાજીક નિયમો અને બંધનો બધાને લાગુ પડે છે, કોઈને પણ ખોટું સાંભળવું, અપમાનિત થવું કે છેતરાવું નથી ગમતું. પણ શું સામાજીક બંધનો અને નિયમો કે આપણી અપેક્ષાઓ કોઈને ઉપરોક્ત બધુંય કરતા રોકી શકે છે ખરાં? આપણે આપણી અપેક્ષાઓ પ્રમાણે બીજાઓને નિયંત્રણમાં રાખવા માંગીએ છીએ પણ હકીકત કાંઈક અલગ જ છે. લોકો જે ઈચ્છશે એ જ કરશે, નહીં કે આપણે તેમની પાસે જે કરાવવા ઈચ્છીએ છીએ તે. કોઈક વિશે આપણે અભિપ્રાય બાંધી રાખીએ કે આદર ન આપીએ પરંતુ તેનાથી શું બદલાશે? કદાચ એવું બને કે જે આપણે બીજાઓ પાસેથી આપણા માટે નથી ઈચ્છતા એવું જ વર્તન તેમની સાથે કરી બેસીએ. ગુનાહિત કૃત્યો અને સંજોગોનો સામનો તથા નિર્ણય કરવા માટે કાયદાકીય પ્રણાલીઓ છે, બીજાની બુરાઈ કરવાથી કે તેમનું અપમાન કરવા માત્રથી જ ન્યાય નહીં થાય.